SLANEC. K smteľnej dopravnej nehode došlo dnes ráno okolo 5. hodiny na štátnej ceste pri obci Slanec. O život prišiel 52-ročný Ján B. z Kuzmíc, ktorý so svojím autom Daewoo Lanos narazil do stromu, pričom ho smrteľne poranili konáre. Ako prví prišli na miesto hasiči z Bidoviec.
"Vodičovi už pomôcť nedokázali a lekár konštatoval smrť. Museli sme jeho telo vyslobodiť z auta za pomoci hydraulického zariadenia. Spolujazdec bol v šoku," vysvetľujú hasiči.
Podľa polície Ján smeroval od obce Slanské Nové Mesto do obce Slanec (Košice-okolie), pričom v dôsledku neprispôsobenia rýchlosti zišiel z cesty do priekopy.
"Tam narazil do krovia, kde mu konár prerazil čelné sklo a zasiahol ho do hlavy a krku. Utrpel zranenia, ktorým na mieste podľahol. Spolujazdec utrpel zranenia, ktoré si vyžiadali jednorazové ošetrenie na mieste," povedala nám zástupkyňa krajskej policajnej hovorkyne Jana Mésarová.
Na aute vznikla škoda za 3 000 €, vyšetrovaním príčin dopravnej nehody sa zaoberá polícia.